ব্ল্যাক লেসবিয়ান ও গে সেন্টার

ব্ল্যাক লেসবিয়ান অ্যান্ড গে সেন্টার (বিএলজিসি) লন্ডনে বসবাসকারী সমকামী সম্প্রদায়ের একটি প্রাক্তন জনসংযোগ কেন্দ্র যা ১৯৮৫ থেকে ২০০০ সাল পর্যন্ত স্বক্রিয় ছিল।  মূলধারার এলজিবিটিকিউ+ সম্প্রদায়ের মধ্যে শ্বেতাঙ্গদের প্রতিপত্তি ও বর্ণবাদ, সমকামিতাকে সাধারণত শ্বেতাঙ্গ সম্প্রদায়ের সমস্যা হিসেবে বিবেচনা করা পরিবারগুলির ভ্রান্ত ধারনা ইত্যাদি সমস্যার সমাধানের জন্য গে ব্ল্যাক গ্রুপের সদস্যরা এই কেন্দ্রটি প্রতিষ্ঠা করেছিলেন।"  গ্রেটার লন্ডন কাউন্সিলের আর্থিক সহায়তায় এই সংস্থার প্রাথমিক কেন্দ্র হ্যারিঞ্জিতে প্রতিষ্ঠিত হয়েছিল। পরে এই সংস্থার মূল কেন্দ্র পেকহ্যামে স্থানান্তরিত হয়।

 স্থান 
গে ব্ল্যাক গ্রুপ ছিল কৃষ্ণাঙ্গ পুরুষ এবং নারী সমকামী সম্প্রদায়ের একটি দল।  ১৯৮২ সালে তারা কৃষ্ণাঙ্গ পুরুষ এবং নারী সমকামী মানুষদের পরামর্শ, তথ্য এবং একটি হেল্পলাইন প্রদানের পরিকল্পনা নিয়ে একটি স্বেচ্ছাসেবী কেন্দ্র স্থাপনের জন্য গ্রেটার লন্ডন কাউন্সিলের সাথে যোগাযোগ করে। তিন বছর পর ১৯৮৫ সালে তাদের প্রকল্পের জন্য তহবিল প্রদান করা হয়।  যখন এই কেন্দ্র প্রতিষ্ঠিত হয়, তখন এর কোন স্থায়ী ভবন ছিল না।  ১৯৯২ সালে সংস্থার মূল কেন্দ্রটি পেকহ্যামে একটি প্রাক্তন রেলওয়ে দপ্তরে স্থায়ীভাবে প্রতিষ্ঠিত হয়। 

১৯৯৫ সালে প্রতিষ্ঠানের স্থায়ী কেন্দ্রটি বন্ধ হয়ে যায়।  তবে প্রতিষ্ঠান থেকে বিভিন্ন এলজিবিটিকিউ প্রকল্পের জন্য কাজ চালু থাকে। সর্বশেষ তথ্য অনুসারে ২০০০ সালের তাদের প্রাতিষ্ঠানিক কেন্দ্রের ঠিকানা ওয়েস্টমিনস্টার ব্রিজ রোড হিসাবে উল্লেখ করা হয়েছে। 

এই গোষ্ঠীটি সমকামী সম্প্রদায়ের মানুষদের জন্য বিভিন্ন ধরণের পরিষেবা প্রদান করত। এরা মূলত সমকামী মানুষদের বিভিন্ন রকম পরামর্শদান করত। প্রতিষ্ঠানের পক্ষ থেকে একটি টেলিফোন হেল্পলাইনও চালু ছিল।  প্রাসঙ্গিক এবং নির্দিষ্ট তথ্যের জন্য সংস্থার কেন্দ্রে একটি গ্রন্থাগার ছিল। যখন সংস্থার কেন্দ্রীয় কোনও স্থায়ী স্থান ছিল না তখনও এদের সমস্ত পরিষেবা উপলব্ধ ছিল। 

বিএলজিসি পঞ্চম আন্তর্জাতিক লেসবিয়ান এবং সমকামী মানুষদের সম্মেলনের আয়োজন করে। তখন প্রথমবারের মতো এই সম্মেলন উত্তর আমেরিকার বাইরে অনুষ্ঠিত হয়েছিল। 

১৯৮৬ সাল থেকে বিএলজিসি কৃষ্ণাঙ্গ লেসবিয়ান এবং গে সম্প্রদায়ের মানুষদের জন্য অনুষ্ঠানের আয়োজন, উপযুক্ত তথ্য সরবরাহ ইত্যাদি কাজ করত। সংস্থার পক্ষ থেকে ব্ল্যাকআউট  নামের একটি মাসিক পত্রিকা প্রকাশিত হয়েছিল।  ব্ল্যাক লেসবিয়ান অ্যান্ড গে সেন্টার প্রজেক্ট-এর জন্য একটি সংবাদপত্রে বিশেষ সম্পাদকীয় বিভাগ প্রকাশ করা হয়েছিল। 

সমকামী ফুটবলার জাস্টিন ফ্যাশানুর সাথে বৈষম্যমূলক আচরণের জন্য ব্ল্যাক ম্যাগাজিন দ্য ভয়েসের বিরুদ্ধে বয়কটের ডাক দেওয়া হয়েছিল। বিএলজিসির পক্ষ থেকে এই বয়কটকে সমর্থন করা হয়। 

 উত্তরাধিকার 
২০১৪ সালে চলচ্চিত্র নির্মাতা ভেরোনিকা ম্যাকেঞ্জি ব্ল্যাক লেসবিয়ান এবং গে সেন্টার সম্পর্কে আন্ডার ইওর নোজ শিরোনামে একটি তথ্যচিত্র তৈরি করেছিলেন।  স্বল্প অর্থমূল্যে নির্মিত এই ছবিটিতে ম্যাকেঞ্জি বর্ণনা করেছেন যে তিনি কিভাবে তার স্বল্প সঞ্চয় ব্যবহার করে তথ্যচিত্রটি নির্মান করেছেন এবং সেই ব্যয় নির্বাহের জন্য স্বেচ্ছাসেবকদের দলকে কিভাবে কাজ করতে হচ্ছে।  ছবিটিতে বিএলজিসি কেন্দ্রের ইতিহাস এবং আশেপাশের অঞ্চলের রাজনৈতিক ইতিহাস তুলে ধরা হয়েছে। ডোরোথিয়া স্মার্ট, ডেনিস কার্নি এবং ফেমি ওটিটোজুর মতো সংগঠনের মূল সদস্যদের সাক্ষাৎকারও নেওয়া হয়েছে। 

ম্যাকেঞ্জি ২০১৮ সালে হ্যারিঞ্জি ভ্যানগার্ড আর্কাইভ খুঁজে পান। টটেনহ্যামের ব্রুস ক্যাসেল সংগ্রহশালায় রক্ষিত এই তথ্যভান্ডারে বিএলজিসির নথিপত্রগুলি স্পষ্টভাবে প্রদর্শিত হয়েছে।  এই আর্কাইভে বিএলজিসির সদস্য ডেনিস কার্নি, অ্যাম্বার জেমাল এবং সাভি হেনসম্যানের মৌখিক ইতিহাসের বিবরণ রয়েছে। 

২০২৪ সালের ১৮ ফেব্রুয়ারী তারিখে, পেকহ্যামের ৮৩ বেলেন্ডেন রোড, যেখানে বিএলজিসির প্রাক্তন কেন্দ্রটির অবস্থান ছিল, সেখানে প্রতিষ্ঠানটির স্মরণে একটি রংধনু ফলক উন্মোচন করা হয়। পেকহ্যামপ্লেক্স সিনেমায় "আন্ডার ইওর নোজ" -এর একটি বিশেষ প্রদর্শনীর মাধ্যমে ফলকটি উন্মোচিত হয়। স্টুডিও ভোল্টায়ার এবং লন্ডন এলজিবিটি ফোরাম নেটওয়ার্ক এই ফলক উন্মোচন অনুষ্ঠানের সঞ্চালনায় সহায়তা করেন। 

বিএলজিসি সম্পর্কিত সংগ্রহগুলি লন্ডনের বিশপসগেট ইনস্টিটিউট দ্বারা সংরক্ষিত।  লন্ডনের ফেমিনিস্ট লাইব্রেরিতেও বিএলজিসি সম্পর্কিত তথ্যগুলি রাখা আছে। 

 তথ্যসূত্র 

বিষয়শ্রেণী:১৯৮৫-এ ইংল্যান্ডে প্রতিষ্ঠিত